Hernaðaraðgerðir Ísraelsmanna og Palestínumanna hafa kostað hátt í 130 manns lífið. Hundruð hafa særst. Bandaríkjamönnum er ráðið frá því að ferðast til Ísraels vegna ástandsins.
Hamas samtökin hvetja Palestínumenn í Ísrael til að safnast saman til mótmælafunda í dag og sýna í verki andstöðu sína gegn stefnu stjórnvalda gagnvart íbúum á herteknu svæðunum. Hernaðaraðgerðir fyrir botni Miðjarðarhafs síðustu daga hafa kostað hátt í 130 manns lífið.
Að sögn heilbrigðisráðuneytisins í Gazaborg hafa árásir Ísraelshers frá mánudegi orðið 119 að bana, þar á meðal 27 börnum. Ísraelsmegin hafa sjö fallið, þar af eitt barn. Loftárásir héldu áfram í nótt og morgun á skotmörk á Gaza. Eldflaugaárásir á Ísrael lágu niðri fram eftir morgni. Angela Merkel, kanslari Þýskalands, fordæmdi þær í dag og kallaði þær hryðjuverkaárásir sem væru til þess eins fallnar að skaða saklausa borgara og valda hræðslu. Mótmæli og óeirðir innan Ísraels hafa færst í aukana síðustu daga. Lögreglan hefur handtekið yfir 740 manns sem tóku þátt í þeim. Ismail Hanyeh, leiðtogi Hamas, skoraði í dag á alla Palestínumenn í Ísrael að safnast saman og mótmæla stefnu Ísraelsstjórnar gegn þeim.
Bandaríska utanríkisráðuneytið ráðlagði Bandaríkjamönnum í dag að ferðast ekki til Ísraels að svo stöddu. Nokkur erlend flugfélög, bandarísk þar á meðal, hafa aflýst ferðum þangað um óákveðinn tíma.
Sérfræðingur ísraelska dagblaðsins Ha'aretz í varnarmálum segir í fréttaskýringu í dag að nánast allir Palestínumenn og Ísraelsmenn vilji binda á hernaðaraðgerðirnar sem staðið hafa nótt sem nýtan dag að undanförnu. Ákvörðunin strandi aðeins á einum manni, Benjamín Netanyahu forsætisráðherra. Stjórnvöldum sé ljóst að Ísraelsmönnum stafi mun meiri hætta af óeirðum innanlands en eldflaugum sem skotið sé yfir landamærin frá Gaza. Netanyahu hefur hins vegar margítrekað þá stefnu sína að árásum á Gaza verði haldið áfram þar til eldflaugaárásum linnir.
Hernaðaraðgerðir Ísraelsmanna og Palestínumanna hafa kostað hátt í 130 manns lífið. Hundruð hafa særst. Bandaríkjamönnum er ráðið frá því að ferðast til Ísraels vegna ástandsins. 